Video: Raadsvergadering verdaag ná skermutseling‘n Skermskoot uit die video. ŉ Spesiale raadsvergadering in Nelson Mandelabaai kon nie Donderdag voortgaan nie as gevolg van ontwrigting deur opposisiepartye. Verskeie mosies sou na verwagting ter tafel gelê word insluitend ŉ mosie om Athol Trollip, die burgemeester, te laat verwyder, maar ŉ skermutseling het uitgebreek tussen Zilindile Vena, ŉ EFF-lid, en Mmusi Maimane, die DA se leier. Die situasie het vinnig tot bedaring gekom, maar opposisiepartye het geëis dat Maimane die kamers verlaat. Jonathan Lawack, speaker, het die vergadering onbepaald verdaag en het gesê die bedoeling van sommige van die raadslede was duidelik om die vergadering te ontwrig. Toe die vergadering kort na 08:00 begin het, het Mongameli Bobani, van die United Democratic Movement (UDM), ŉ verdaging van 20 minute aangevra vir partye om die volgorde van die agenda en die geheime stemming te bespreek. Bobani se versoek is deur die ANC, die EFF en die United Front ondersteun. Die debat het vir meer as 40 minute aangegaan met Lawack wat op die ou end gelas het dat die verdaging nie toegestaan sal word nie. Vena het toe geweier om die mosie van die EFF om Trollip te laat verwyder ter tafel te lê. ŉ Normale vergadering sal glo later voortgaan. Kyk die video hier: